arnastofnun/IGC-2024 huggingface dataset:
Haugsleið

Frá Fremri-Hlíð í Vesturárdal í Vopnafirði um Haugsöræfi að Víðirhóli á Fjöllum.

Þetta var aðalleiðin milli Vopnafjarðar og Hólsfjalla, langur fjallvegur og erfiður. Þarna var lagður sími 1906. Árið 1881 urðu tveir menn úti á Haugsöræfum. Þar heitir Dauðagil. Önnur örnefni á svæðinu eru ekki öll upplífgandi, svo sem Dimmagil og Heljardalur.

Förum frá Fremri-Hlíð norðvestur á fjallið og síðan suðvestur eftir fjallinu, norðan við tindinn á Rjúpnafelli og um Búrfell. Vestan þess förum við norðvestur yfir drög Selárdals að Mælifelli og fjallaskálanum Aðalbóli. Síðan upp með Selsá í átt að Kollufelli. Sveigjum til norðvesturs og síðan vesturs að fjallaskálanum Austarahúsi. Áfram vestnorðvestur um Austari-Haugsbrekku að Haugsgili sunnan Haugsvatns. Förum vestur um gilið og síðan áfram vestur, í 760 metra hæð, um fjallaskálann Vestarahús að vegamótum norðan Hólskerlingar. Við förum norðvestur fyrir endann á Víðirhólsfjallgarði að Víðirhóli.

70,4 km

Austfirðir, Þingeyjarsýslur

Skálar:

Aðalból: N65 41.394 W15 18.309. 380 metrar.

Austarahús: N65 41.426 W15 32.094.

Vestarahús: N65 42.590 W15 49.400.

Nálægir ferlar: Hólsfjöll.

Nálægar leiðir: Vopnafjörður, Dimmifjallgarður, Einbúi, Heljardalur.

Skrásetjari: Jónas Kristjánsson

Heimild: Útivistarkort
Valið er þröngt

Í síðustu kosningum var kjósendum boðið upp á ýmsa lista með frambærilegu og heiðarlegu fólki. Kjósendur höfnuðu þessu, enda fjarska heimskir. Kusu yfir okkur siðblind fífl og fól. Sennilega réði ferðinni sá þriðjungur fólks, sem trúir, að sólin snúist um jörðina. Sá ljósi punktur var þó í kosningunum, að tveir nýir flokkar náðu inn á þing, Björt framtíð og Píratar. Í könnunum hefur komið í ljós, að þessir tveir flokkar halda áfram að eflast. Ég tel næsta vonlaust, að önnur framboð gegn fjórflokknum eigi séns. Brýnt er því að styðja þá tvo flokka og taka þátt í að reyna að ýta þeim til góðra verka.
Haugakvísl

Frá Ströngukvíslarskála að Galtarárskála.

Leiðin liggur um þurrt mólendi. Hin ljóðfræga Galtará er fremur vatnslítil bergvatnsá á Eyvindarstaðaheiði, kemur upp í Galtarárdrögum og fellur í Blöndu. Fræg af kvæði Jónasar Hallgrímssonar, Ferðalokum: “Greiddi ég þér lokka / við Galtará / vel og vandlega; / brosa blómvarir, / blika sjónstjörnur, / roðnar heitur hlýr.” Við ána hafði hann náttstað. Ekki er vitað, hvar Jónas greiddi lokka ástmeyjar sinnar, en ætla má að áningarstaðurinn hafi verið þar sem reiðslóðin Skagfirðingavegur liggur yfir Galtarárdrög, nokkru sunnan núverandi fjallaskála og jeppavegar. Að mestu er farið um þurrt land ofan gróðurlendis Húnavatnssýslu. Ef farin er reiðleiðin, eiga engir jeppar að geta verið þar á ferð. Vékelshaugar heita eftir Vékeli landnámsmanni á Mælifelli, sem fór þangað í landaleit.

Förum frá Ströngukvíslarskála í 540 metra hæð meðfram heimreiðinni frá skálanum að hinum gamla Kjalvegi norður í Skagafjörð. Rétt áður en við komum að jeppaslóðinni yfir að Galtará förum við reiðslóðina til norðurs um Álfgeirstungur. Við förum vestan við Þúfnavatn, yfir Haugakvísl og um Vékelshauga. Þegar við komum að Galtará, erum við komin í Galtarárdrög, á þann stað, þar sem Jónas Hallgrímsson hafði náttstað og greiddi lokka ástmeyjar við Galtará. Héðan förum við norður af slóðinni meðfram vatnslítilli ánni, förum austan við Blönduvatnshæð og vestan við Syðra- og Ytra-Hanzkafell. Komum að skálanum við Galtará í 490 metra hæð, þar sem við mætum jeppaveginum rétt hjá Langaflóa í Blöndulóni.

23,0 km

Húnavatnssýslur

Skálar:

Strangakvísl: N65 01.958 W19 25.899.

Galtará: N65 11.809 W19 31.474.

Nálægir ferlar: Guðlaugstungur, Mælifellsdalur.

Nálægar leiðir: Skiptamelur, Stífluvegur, Fossaleið.

Skrásetjari: Jónas Kristjánsson

Heimild: Jónas Kristjánsson
Hattagil

Frá Skógarstrandarleið á Rauðamelsheiði.

Byrjum á fjöruleiðinni um Skógarströnd, þar sem Gljúfurá rennur til sjávar. Förum suður með ánni, yfir þjóðveg 54 og síðan suðvestur að Spottlæk. Þaðan vestur í Hattargil og áfram suðvestur um Seljafell á leiðina yfir Rauðamelsheiði í Hnappadal.

7,5 km

Snæfellsnes-Dalir

Nálægir ferlar: Rauðamelsheiði, Skógarströnd.

Nálægar leiðir: Fossavegur.

Skrásetjari: Jónas Kristjánsson

Heimild: Herforingjaráðskort
Harðivöllur

Frá línuvegi á Hreppaafréttum að Svínárnesi á Hreppaafréttum.

Farið um slóðir, sem voru byggðar að fornu samkvæmt fornleifagreftri. Þá var byggð við Búðará og Stangará og þaðan var stutt upp að Kjalvegi við Hólmavað. Fundizt hafa bæjarstæði nokkurra fornbæja á þessari leið, Lauga, Búðarárbakka, Rofshóla, Stangarness, Mörþúfu og Þórarinsstaða. Flestir eru þeir í um 260 metra hæð nálægt Búðará og Stangará. Í Jarðabókinni segir, að tólf bæir hafi verið á þessum slóðum að fornu. Hér fór fólk, sem þurfti að fara milli Norðurlands og sveita austan Hvítár. Þá fóru menn upp Tungufellsdal og um Svínárnes að vaði á Jökulfalli við núverandi brú á Hvítá norðan Bláfells. Fóru vað á Jökulkvísl í stað þess að fara vað á Hvítá. Á Harðavelli var valllendi fram á 19. öld, sem hefur síðan blásið upp. Enn eru þar háar valllendistorfur, sem þreyja þorrann.

Byrjum í 300 metra hæð á vegamótum afréttarvegar Hrunamanna úr Tungufellsdal og línuvegar yfir Hreppaafréttir. Förum frá vegamótunum norðvestur af jeppaveginum niður að brekkum Hvítár, þar sem gamli Kjalvegurinn liggur upp úr Hreppum. Þaðan upp með Hvítá að fornbýlinu Búðarárbakka og síðan stuttan spöl upp með Búðará, þangað sem hún sveigir úr austri. Þar förum við yfir ána og áfram norður að Stangará, þar sem voru fornbýlin Rofshólar og Þórarinsstaðir. Förum áfram norðvestur að Harðavelli austan við Hvítá og eftir völlunum að Sandá og upp með henni að fjallaskála í Svínárnesi í 390 metra hæð.

20,8 km

Árnessýsla

Skálar:

Svínárnes: N64 28.223 W19 44.547.

Nálægir ferlar: Hrunamannaafréttur, Fagridalur.

Nálægar leiðir: Kjalvegur, Tungufellsdalur, Svínárnes, Svínárbotnar, Skyggnisalda, Sandá, Grjótá, Grjótártunga.

Skrásetjari: Jónas Kristjánsson

Heimild: Árbækur Ferðafélagsins
Hanzkafell

Frá Seyðisárbrú á Kjalvegi um Hanzkafell að fjallaskálanum Áfanga við Blöndulón.

Leiðin liggur samsíða Kjalvegi nokkru vestar, vestan Hanzkafells og Sandkúlufells. Hún er meginleið hestamanna af Kili norður í Húnavatnssýslur. Við brúna á Seyðisá greinist Kjalvegur í tvennt, þessa vestari leið í Húnavatnssýslur og austari leið í Skagafjörð.

Byrjum við þjóðveg 35 á vegamótum Áfangaleiðar og Stífluvegar við norðvesturhorn Blöndulóns. Förum til suðurs vestan við Blöndulón og Áfangafell að skálanum Áfanga sunnan undir fellinu. Síðan áfram til suðurs vestan við þjóðveginn F35 og vestan Sauðafells. Síðan suður að Hanzkafelli og vestan þess suður að vestanverðu Sandkúlufelli. Meðfram því að vestanverðu og síðan suðaustur að þjóðvegi F35 norðan við brúna á Seyðisá. Þar liggur hinn gamli Kjalvegur milli fjallaskálanna á Hveravöllum og við Ströngukvísl.

28,2 km

Húnavatnssýslur

Skálar:

Áfangi: N65 08.951 W19 43.744.

Nálægir ferlar: Sandkúlufell, Guðlaugstungur.

Nálægar leiðir: Skagfirðingavegur, Áfangafell, Blönduvað.

Skrásetjari: Jónas Kristjánsson

Heimild: Jónas Kristjánsson
Hamrahlíð

Frá Þeistareykjum að Geitafelli.

Þetta er stytzta leiðin til byggða. Hún er greiðfær, þótt hún liggi um úfið hraun undir Hamrahlíð. Sléttað hefur verið undir landgræðslugirðingu, svo að vel er reiðfært meðfram girðingunni. Hraunið er farið að gróa handan girðingarinnar og sást þar fleira sauðfé innan friðunar en utan hennar. Þegar við komum að Þverárgili opnast útsýni yfir lágsveitir Suður-Þingeyjarsýslu til Kinnarfjalla. Á þessari leið eiga engir jeppar að geta verið á ferð.

Förum frá Þeistareykjum í 360 metra hæð og fylgjum fyrst slóð með Bæjarfjalli til suðvesturs. Eftir nokkur hundruð metra sveigjum við til norðvesturs meðfram landgræðslugirðingu í átt að Mælifelli. Förum fyrir norðurhorn girðingarinnar og fylgjum henni áfram til suðurs um Gæzku að Hamrahlíð. Síðan förum við um Grjót ofan Hamraskarðs í 420 metra hæð og áfram suður og sveigjum síðan til suðvesturs undir Gustahnjúk. Þar förum við einn kílómetra til suðurs og síðan þvert til vesturs sunnan við Þverárgil. Komum þar á þjóðveg 87 um Hólasand. Förum áfram með þeim vegi í norður að Geitafelli í Reykjahverfi í 180 metra hæð.

23,4 km

Þingeyjarsýslur

Skálar:

Þeistareykir : N65 52.565 W16 57.340.

Geitafell : N65 47.938 W17 14.659.

Nálægir ferlar: Þeistareykjabunga, Þeistareykir, Nafarvað.

Nálægar leiðir: Sandabrot, Randir.

Skrásetjari: Jónas Kristjánsson

Heimild: Jónas Kristjánsson
Hamarssneiðin

Frá Stóra-Fjarðarhorni í Kollafirði upp á Bitruháls.

Förum frá Stóra-Fjarðarhorni suðsuðvestur Þrúðardal og upp til suðausturs á leiðina um Bitruháls milli Kollafjarðar og Bitrufjarðar.

4,6 km

Vestfirðir

Nálægir ferlar: Bitruháls.

Nálægar leiðir: Steinadalsheiði.

Skrásetjari: Jónas Kristjánsson

Heimild: Herforingjaráðskort
Hamarskriki

Frá Auröldu við Vatnajökul að Jökulheimum.

Bárðargötu er hér lýst í fimm dagleiðum. Nyrsta leiðin er hér kölluð Réttartorfa. Næst koma Öxnadalsdrög. Síðan Vonarskarð. Þá kemur Hamarskriki. Og loks Fljótsoddi. Réttartorfuleiðin hefst við Svartárkot á Mývatnsheiðum og Fljótsoddaleiðin endar við Miklafell á Síðumannaafrétti. Í þessari útgáfu er ekki gert ráð fyrir, að Bárður hafi farið yfir Hverfisfljót uppi við jökul, sem þó er eins líklegt.

Gnúpa-Bárður nam Bárðardal og bjó að Lundarbrekku. Fann, að sunnanáttir voru hlýrri og þurrari en norðanáttir. Því ætlaði hann, að betri lönd væru sunnanlands. Sendi syni sína suður á góunni að kanna það. Þeir fundu gróður í Vonarskarði á þessum kalda árstíma. Þarnæsta vor lét hann hvert húsdýra sinna bera byrðar suður yfir og nam allt Fljótshverfi.

Byrjum í Bárðargötu milli Vatnajökuls að austan og Auröldu að vestan, í 900 metra hæð, fimm kílómetra austur af fjallakofanum austan við Hágöngulón. Þangað liggur leið suður um Vonarskarð. Við förum þá leið, Bárðargötu, til suðurs meðfram Vatnajökli og síðan meðfram undirfjöllum jökulsins. Beygjum síðan til austurs fyrir norðan Mókolla og förum inn í Hamarskrika í 1060 metra hæð. Þaðan beygjum við suður að jöklinum og síðan suðvestur með honum un Hraungil að fjallaskálanum við Sylgjufell. Síðan áfram suðvestur að fjallsrana, Bláfjöllum, og förum suður með honum. Jökulgrindur eru austan við leiðina. Við endum við fjallaskálann Jökulheima, sem er í 670 metra hæð við Tungnaá.

45,3 km

Rangárvallasýsla

Erfitt fyrir hesta

Ekki fyrir göngufólk

Skálar:

Hágöngur: N64 34.353 W18 04.238.

Sylgjufell: N64 27.052 W18 01.854.

Jökulheimar: N64 18.632 W18 14.304.

Jeppafært

Nálægir ferlar: Vonarskarð, Fljótsoddi, Jökulheimar, Langisjór, Breiðbakur.

Skrásetjari: Jónas Kristjánsson

Heimild: Útivistarkort
Hamarsheiði

Frá Laxárdal að Hamarsheiði í Gnúpverjahreppi.

Þetta er gamla þjóðleiðin upp Gnúpverjahrepp yfir í Hrunamannahrepp. Auðveld leið um heiðar í Hreppum.

Förum frá Skáldabúðum fyrst með þjóðvegi 329 suður fyrir tún. Þaðan suðsuðaustur um heiðina, vestan við Vörðuása. um Stóra-Skyggni, yfir Tungá, síðan suður Hamarsheiði austan við Mástungnafjall að bænum Hamarsheiði.

6,1 km

Árnessýsla

Nálægir ferlar: Kaldbaksvað, Laxárdalsvað.

Nálægar leiðir: Fossnes, Ásólfsstaðir, Þjórsárholt, Skáldabúðir, Illaver.

Skrásetjari: Jónas Kristjánsson

Heimild: Herforingjaráðskort
Hamarsdalur

Frá Hamri í Hamarsfirði um Hamarsdal að fjallaskálanum í Hamarsdal.

Hét Sviðinshornadalur að fornu. Innan til í dalnum eru Hvannavellir, þá Hæðagil og síðan Hæðabrekkur. Er þar komið að Leiðagili, þar sem Flosaleið liggur um Sviðinshornahraun og síðan austan við Brattháls og Hornbrynju til Fljótsdalshéraðs.

Byrjum hjá vegi 1 við Hamar í Hamarsfirði. Förum inn Hamarsdal norðan Hamarsár um Hamarsskóga og Veturhús að fjallaskálanum Hamarsdal.

11,1 km

Austfirðir

Skálar:

Hamarsdalur: N64 41.447 W14 41.724.

Nálægar leiðir: Flosaleið, Bragðavalladalur.

Skrásetjari: Jónas Kristjánsson

Heimild: Herforingjaráðskort
Hallsteinsnes

Frá Þórisstöðum í Þorskafirði um Hallsteinsnes til Barms í Djúpafirði.

Deilur og dómsmál hafa risið um lagningu bílvegar um skóginn og fyrir nesið. Ef vegurinn verður lagður, fellur þetta niður sem reiðfær reiðleið.

Hallsteinsnes er víða viði vaxið, einkum í Teigsskógi. Skógurinn hefur á notið góðs af minnkandi beit og umgengni. Frá Teigsskógi liggur leiðin um fjörur, fitjar og sjávartjarnir að Grenitrésnesi. Þar á að hafa á landnámsöld rekið á land svo stórt tré að nægt hafi í öndvegissúlur fyrir marga bæi í nágrenninu. Hallsteinsnes er gamalt höfuðból. Þar bjó Hallsteinn sonur Þórólfs mostrarskeggs. Sonur Hallsteins var Þorsteinn surtur, sem bætti tímatalið með sumarauka.

Förum frá Þórisstöðum suðvestur um Hallsteinsnes og frægan Teigsskóg og svo vestur að Fótbaldri. Síðan norðaustur með ströndinni inn Djúpafjörð að Barmi í Djúpafirði og loks norðaustur og upp í leiðina um Hjallaháls.

14,7 km

Vestfirðir

Nálægar leiðir: Þorskafjarðarheiði, Reykjanes, Gróunes, Kálfárgljúfur, Brekkufjall.

Skrásetjari: Jónas Kristjánsson

Heimild: Herforingjaráðskort
Hallfreðargata

Frá Hróarstungu á Héraði í Hrafnkelsdal.

Leið þessi er svo óljós í Hrafnkötlu, að hún er ekki sýnd hér á korti. Hefur líklega legið um Fjórðungsháls og Krossvatnshæðir. Hún hefur ekki verið notuð síðari aldir, svo vitað sé. Gera má því skóna, að hún sé hin sama og nú er kölluð Aðalbólsleið, sjá þar. “Fljótsdalshérað er yfirferðarillt, grýtt mjög og blautt, en þó riðu þeir feðgar jafnan hvorir til annars, því að gott var í frændsemi þeirra. Hallfreði þótti sú leið torsótt og leitaði sér leiðar fyrir ofan fell þau, er standa í Fljótsdalshéraði. Fekk hann þar þurrari leið og lengri, og heitir þar Hallfreðargata. Þessa leið fara þeir einir, er kunnugastir eru um Fljótsdalshérað.” Svo segir í Hrafnkels sögu Freysgoða um ferðir hans og föður hans, Hallfreðar.

? km

Austfirðir

Nálægar leiðir: Aðalbólsleið, Vegkvíslar.

Skrásetjari: Jónas Kristjánsson

Heimild: Hrafnkels saga
Hallárdalur

Frá Vindhæli í Húnaþingi um Skaga til Skíðastaða í Skagafirði.

Konrad Maurer reið dalinn frá Skagafirði til Húnaflóa árið 1858. Lýsir myndarlegum býlum í dalnum, sem nú eru öll í eyði, Þverá, Bergsstaðir, Sæunnarstaðir, Vakursstaðir og Bláland. Lýsir votlendi, þegar vestar dregur í dalnum, og forarmýrum: “Eitt sinn sökk Faxi minn upp í kvið og ég varð að snara mér að baki og það var ekki meira en svo, að grassvörðurinn héldi mér. Með hjálp Ólafs tókst að losa klárinn …”.

Förum frá Vindhæli austur Hallárdal. Til austurs sunnan við Bæjarfell, Hrossafell og Réttarfell í 220 metra hæð milli Réttarfells og Sandfells. Frá Sandfelli förum við austur á brún Laxárdals og síðast norðaustur og niður brekkurnar á þjóðveg 745 norðan Skíðastaða.

19,1 km

Húnavatnssýslur, Skagafjörður

Nálægar leiðir: Bjarnarfell, Vatnaöxl.

Skrásetjari: Jónas Kristjánsson

Heimild: Útivistarkort
Skillandaá

Frá Kaldbaksvaði á Stóru Laxá um Skillandaá að fjallaskálanum Hallarmúla.

Förum frá Kaldbaksvaði suðvestan undir Kaldbaksfjalli. Upp með Stóru-Laxá að austanverðu að girðingu austan jeppaslóðar. Um hlið á girðingunni og síðan austur og upp með Skillandaá að fjallaskálanum Hallarmúla.

16,5 km

Árnessýsla

Skálar:

Hallarmúli: N64 11.879 W19 58.877.

Nálægir ferlar: Kaldbaksvað, Laxárdalsvað, Sultarfit.

Nálægar leiðir: Þjórsárholt, Hamarsheiði, Fossnes, Skáldabúðir, Illaver, Kista.

Skrásetjari: Jónas Kristjánsson

Heimild: Herforingjaráðskort
Hallarmúli

Frá þjóðvegi 329 við Skáldabúðir í Gnúpverjahreppi eftir jeppaslóð norður í fjallaskála Flóa- og Skeiðamanna í Hallarmúla.

Hluti dráttarvélaslóðar, sem liggur frá efstu bæjum og langsum eftir eyðilegum afrétti Skeiða- og Flóamanna um Ísahrygg og Sultarfit upp að Rjúpnafelli við Kerlingarfjöll. Í Hallarmúla má einnig komast utan bílvega eftir reiðslóð frá Kaldbak um Kaldbaksvað og um hlið á girðingu andspænis Hrunakróki.

Byrjum við þjóðveg 329 um 500 metra norðan Skáldabúða austan við Stöðulás og Kragaás. Fylgjum jeppaslóð til norðurs og förum eftir henni alla leið í Hallarmúla. Fyrst förum við milli Stóráss að vestan og Torfadalsáss að austan. Síðan vestan við Vatnsás. Næst sneiðum við upp brekkurnar til austurs fyrir sunnan Lambafell, förum austur í Innri-Kálfárfitjar og þar til norðausturs og norður fyrir Eystra-Lambafell yfir á Skillandsfitjar, þar sem er Hallarmúli.

16,5 km

Árnessýsla

Skálar:

Hallarmúli: N64 11.879 W19 58.877.

Jeppafært

Nálægir ferlar: Kaldbaksvað, Laxárdalsvað, Sultarfit.

Nálægar leiðir: Þjórsárholt, Hamarsheiði, Fossnes, Skáldabúðir, Illaver, Kista.

Skrásetjari: Jónas Kristjánsson

Heimild: Herforingjaráðskort
Hallaragata

Frá Hrafnabjörgum í Hörðudal um Hallaragötu til Miðdala.

Förum frá Hrafnabjörgum upp sneiðinga austur af bænum, norðaustur yfir hálsinn og síðan niður og vestur að Hamraendum, Skörðum eða Bæ í Miðdölum.

6,1 km

Snæfellsnes-Dalir

Nálægir ferlar: Sópandaskarð, Svínbjúgur, Sanddalur.

Nálægar leiðir: Eyðisdalur, Miðá, Sauðafell.

Skrásetjari: Jónas Kristjánsson

Heimild: Glaður, hestamannafélag
Hagavík

Frá veginum “Milli hrauns og hlíða” til Hagavikur við Þingvallavatn.

Tilbrigði við Ölfusvatnsárleið.

Byrjum við mynni Hengladala í Fremstadal við Hengladalsá norðaustan Litla-Skarðsmýrarfjalls. Þangað liggur “vegur milli hrauns og hlíða” yfir Hellisheiði. Við förum norðaustur í Þverárdal. Þar beygjum við til norðnorðausturs úr dalnum um skarð vestan við Krossfjöll og síðan niður hálsana vestan við Mælifell og Sandfell. Síðan förum við austur yfir Lómatjarnarháls norðan við Lómatjörn og síðan niður með Bæjarfjalli að vestanverðu. Komum á Grafningsveg 360 rétt norðvestan eyðibýlisins Hagavíkur.

11,8 km

Reykjavík-Reykjanes, Árnessýsla

Nálægir ferlar: Jórukleif.

Nálægar leiðir: Dyravegur, Dráttarhlíð, Ölfusvatnsá, Ölkelduháls, Hengladalaá.

Skrásetjari: Jónas Kristjánsson

Heimild: Útivistarkort
Hagavatn

Frá Kjalvegi að Hagavatni.

Stórbrotin náttúra, þegar komið er að Einifelli og Jarlhettum. Jeppaslóð norðan Sandár.

Byrjum á Kjalvegi norðan við Sandá, þar sem er gamall fjallaskáli, Sandbúðahótel, í 260 metra hæð. Förum greiða jeppaslóð norðvestur sanda og mela og síðan upp í Sandvatnshlíðar í 350 metra hæð. Þar erum við skamma stund á hinum gamla Eyfirðingavegi frá Þingvöllum að Kjalvegi. Við förum vestur hlíðarnar og um skarðið milli Einifells að sunnanverðu og Jarlhetta að norðanverðu að skálanum Hagavatni í 350 metra hæð.

14,5 km

Árnessýsla

Skálar:

Sandbúðahótel: N64 24.160 W20 03.070.

Hagavatn: N64 27.753 W20 14.648.

Jeppafært

Nálægir ferlar: Fremstaver.

Nálægar leiðir: Farið.

Skrásetjari: Jónas Kristjánsson

Heimild: Útivistarkort
Hagavaðall

Frá Haga í Hagavaðli um Steinbogavað að Rauðsdal í Hagavaðli.

Sæta þarf sjávarföllum á vaðinu og fara aðeins um háfjöru. Ofar eru Brandshólmavað, ekki fært lengur vegna sandbleytu, og efsta vaðið er svo Krosslækjarvað hjá Krossi. Hagi er eitt af helztu höfðingjasetrum landsins. Þar bjó á söguöld hinn djúpvitri Gestur Oddleifsson. Þar sátu sýslumenn og þar sat Guðmundur Scheving, sem var amtmaður Jörundar hundadagakonungs. Jón Thoroddsen sýslumaður skrifaði þar Pilt og stúlku. Synir hans voru Þorvaldur Thoroddsen, Skúli Thoroddsen og Sigurður Thoroddsen, faðir Gunnars Thoroddsen. Hákon Kristófersson alþingismaður bjó í Haga um miðja síðustu öld. Vaðall var þingstaður og kaupstaður, þar til Hagi tók við. Brandshólmi var skipalægið. Við Rauðsdal eru klettarnir Reiðskörð, þar sem Sveinn skotti var hengdur, sonur Axlar-Bjarnar. Þar heitir Skottagjóta.

Förum frá Haga austur Hagafit að Steinbogavaði milli Hvammsodda og Hagaodda, um skerið Steinboga. Síðan áfram vestur að þjóðvegi 62 við Rauðsdal.

9,2 km

Vestfirðir

Nálægar leiðir: Lækjarskarð, Mjósund, Fossheiði, Miðvörðuheiði.

Skrásetjari: Jónas Kristjánsson

Heimild: Jóhann Svavarsson
Hagavað

Frá Fossnesi eða Haga í Gnúpverjahreppi um Hagavað að Skarðsfjalli í Landsveit og Nautavaði.

Hestamenn fara frekar Nautavað undir öruggri leiðsögn Árna Ísleifssonar í Þjórsárholti. Eingöngu má fara Hagavað undir leiðsögn staðkunnugra manna og á traustum vatnahestum. Hafa þarf samband við Búrfellsvirkjun um vatnsmagn í Þjórsá.

Hagavað er miðvaðið á þessum slóðum, mjög breitt, en sjaldan farið, enda oft ófært. Sé það fært, er botninn hins vegar bæði sléttur og traustur. Förum frá Fossnesi niður á þjóðveg 32 og beygjum með honum austur að Haga. Rétt áður en við komum að bænum er slóð af veginum niður á eyrar Þjórsár. Þar förum við í sveig, fyrst suður og síðan suðvestur yfir Hagavað á Þjórsá. Síðan höldum við áfram eftir slóð sunnan árinnar, norður fyrir Skarðsfjall og áfram suður að Vaðvelli við Nautavað, sunnan Þjórsár.

13,1 km

Árnessýsla, Rangárvallasýsla

Ekki fyrir göngufólk

Nálægar leiðir: Þjófagil, Ásólfsstaðir, Fossnes, Gaukshöfðavað, Skarðsfjall, Nautavað.

Skrásetjari: Jónas Kristjánsson

Heimild: Jónas Kristjánsson
Hafursstaðir

Hringferð frá Austara-Landi að Hafursstöðum og til baka.

Bezt er að fara leiðina undir leiðsögn Halldórs bónda á Bjarnastöðum, því að sums staðar er tæpt farið við gljúfrin. Þegar þessu svæði verður bætt við þjóðgarðinn, er hætt við, að hestamönnum verði meinuð leið á bjargbrúninni. Jökulsá á Fjöllum er meginþráður þessarar leiðar, sem er andspænis þjóðgarðinum vestan ár. Við höfum fagurt útsýni yfir í Rauðhóla og Hljóðakletta og víða niður í hrikalegt árgljúfrið. Sums staðar er hægt að ganga niður í það. Hvergi þarf að bjóða hættum byrginn, ef fylgt er staðkunnugri leiðsögn. Hafursstaðir voru síðasta jörðin, þar sem Einar Benediktsson náði vatnsréttindum, þegar hann hugðist virkja Jökulsá.

Förum frá Austara-Landi um hlað á Vestara-Landi og fylgjum reiðslóð suðvestur um Gloppu að eystri klettabrún Jökulsár á Fjöllum. Fylgjum brúninni um Landabjörg og síðan vestan við Kjalarás, ofan við Hólma í gljúfrunum. Næst um Hrútabjörg og Efriskóg, þar sem við erum andspænis Rauðhólum og Hljóðaklettum handan árinnar. Þar sveigjum við frá gljúfrinu og förum um Bægisstaðamýri austur að eyðibýlinu Hafursstöðum suðvestan við Hafursstaðavatn. Þaðan förum við slóð austan vatns og norður brekkurnar austan Vatnshæðar um Skógarhóla upp á þjóðveg 864. Fylgjum þeim vegi norður að afleggjaranum að Austara-Landi.

22,6 km

Þingeyjarsýslur

Nálægir ferlar: Hafrafellsleið.

Skrásetjari: Jónas Kristjánsson

Heimild: Jónas Kristjánsson
Hafralækjarskarð

Frá Rauðuskriðu við Skjálfandafljót að Hraungerði við Hafralækjarskóla í Aðaldal.

Byrjum hjá brú á Skjálfandafljóti við Rauðuskriðu.Förum norðaustur yfir Fljótsheiði milli Hafralækjarbungu og Skollahnjúks og síðan norður og niður að Hraungerði við Hafralækjarskóla í Aðaldal.

5,0 km

Þingeyjarsýslur

Nálægir ferlar: Hvammsheiði.

Nálægar leiðir: Kinnarfell, Fosselsskógur, Sandsbæir, Árnes.

Skrásetjari: Jónas Kristjánsson

Heimild: Herforingjaráðskort
Hafralónsá

Frá Hvammi í Þistilfirði meðfram Hafralónsá inn á Haugsvatnsleið austan Krókavatna.

Mikil veiðiá með laxi og silungi. Veidd með 4 stöngum og er þekkt fyrir stórlaxa. Sumarveiði er afar áþekk hinum ánum í Þistilfirði, um 150 til 350 laxar eftir árferði. Þá er í Hafralónsá mjög gott bleikjusvæði neðst í ánni.

Förum frá Hvammi suður að Hafralónsá og síðan suður með ánni, svo vestur fyrir Hvammsgljúfur á Miklavatnsháls. Áfram til suðurs vestan við Hafralónsá suður Kolhólsflóa, Bæjarás og Hvammsheiði. Síðan austur með Dimmagljúfri, suður milli Hávarðsdalsfjalls og Kistufjalla. Og loks áfram með Hafralónsá, inn á Haugsvatnsleið austan Krókavatna.

28,1 km

Þingeyjarsýslur

Nálægar leiðir: Heljardalur, Hágangar, Helkunda.

Skrásetjari: Jónas Kristjánsson

Heimild: Herforingjaráðskort